Oppgavesamling TIL SEMINAR I

FAMILIERETT

1. avdeling master høsten 2006
Til første gang må alle oppgavene til dag 1 forberedes godt. 
Dag 1:

PRESENTASJON AV FAMILIERETTEN 

1. Er familieretten privatrett eller offentlig rett?

2. Rettskildene i familieretten

ØKONOMISKE KONSEKVENSER AV EKTESKAP OG samliv 
 Forsørgelse
3.  Gifte kvinner (og menn) har ulike muligheter å finansiere livet sitt på. De tre mest aktuelle tilhører tradisjonelt tre ulike rettsområder. Hvilke?
4. På hvilke måter kan plikten til forsørgelse i ekteskap oppfylles?

5. Peder har blitt husmor etter at han ble far til en gutt som nå er 1 ½ år gammel. Han synes det er både viktig og hyggelig å kunne bruke tid på barnet. Kona Kari driver forretninger som går svært godt. Hun er likevel en dårlig forsørger. Hun har et svært stort personlig forbruk og er lite hjemme og ser til familien. Peder mangler stadig kontanter til det daglige behov for seg og barnet. Løpende regninger på strøm, pantelån osv. blir heller ikke alltid betalt i tide. Peder er fortvilet.
Han har hørt at du er en god og forståelsesfull advokat. Han tar mot til seg og tar kontakt for å få råd i forbindelse med sin vanskelige situasjon.
 
Hva vil du råde ham til?
      
 

6. Lars er gift med Anne. Anne er en framgangsrik forretningskvinne. Hun er 10 år eldre enn Lars. De er barnløse. Lars levde et nokså utsvevende liv før han møtte Anne. De har vært enige om at Lars skal være hjemme og dyrke sin interesse for insekter samt å gjøre noe husarbeid. Det meste tar vaskehjelpen seg av. 

Etter fem års ekteskap mister Anne mye av interessen for Lars og syns at det er plagsomt at han okkuperer store deler av huset med insektsamlingen sin. Hun slutter å betale ham lommepenger. 

Lars beklager seg og sier at Kari bryter avtalen de var enige om. Han ønsker ikke å gå tilbake til ukvalifiserte strøjobber slik han hadde før han traff Anne. Det er ingen i deres omgangskrets som driver med slikt. Han peker videre på at han ofte har vondt i ryggen om morgenen og at det vil hindre ham fra å arbeide. 

Kan Lars fortsatt kreve forsørgelse? Eventuelt på hvilket grunnlag?

7. Julie og August er samboere. Da Gorm ble født, og fødselspermisjonen var over etter ett år, bestemte de at Julie skulle være hjemme så lenge det var nødvendig av hensyn til Gorm. August skulle betale Julie et fast månedlig beløp. Etter ett år med denne ordningen sluttet August å betale. Julie krevde at ordningen skulle fortsette ettersom Gorm fremdeles krevde mye omsorg. Først når han ble tre år, ville han få plass i barnehagen. Har Julie krav på fortsatt forsørgelse? Hva er rettsgrunnlaget for et slikt krav?

Eiendomsrett og gjeldsansvar  

8. Gjør rede for begrepene felleseie, særeie, eneeie og sameie og si noe om forholdet mellom dem. 

Dag 2:

9. Per og Kari gifter seg. Medfører ekteskapet i utgangspunktet noen endringer i partenes eiendomsforhold? 

Per er ingeniør og tjener bra. Etter en måned kjøper han et stereoanlegg som Kari og han blir enige om å sette i stua. Hvem eier stereoanlegget? Er stereoanlegget felleseie eller særeie? Er stereoanlegge eneeie eller sameie? 

Etter ett år blir Kaia født. Kari blir husmor. Hun mottar faste månedlige pengebidrag fra Per. Kari er flink til å spille piano. Hver måned legger hun noen av pengene fra Per til side, og etter en tid kjøper hun et piano. Per kan ikke spille. Hvem eier pianoet? Er pianoet felleseie eller særeie? Er det eneeie eller sameie?  

Huset de bor i, kjøpte de da Kaia var ett år. Per står som eier i skjøtet og det ble tatt opp lån i hans navn. Lånet utgjorde halvparten av eiendommens verdi. Hvem eier huset? Er det felleseie eller særeie? Er det eneeie eller sameie? Hvem er ansvarlig for gjelda?

10.  Peder og Marte har vært samboere i 5 år. Den felles bolig til en verdi av kr. 1 600 000 ble ervervet av Peder ett år før de flyttet sammen. Boligen ble i sin helhet finansiert ved lån som senere er blitt nedbetalt under samlivet. Marte har vært hjemmearbeidende hele tiden pga. barna. Peder har arbeidet en god del overtid for å klare alle økonomiske forpliktelser. En dag begynner de å diskutere hvem som egentlig eier boligen. Marte mener at hun er sameier. Peder er ikke enig og viser til at huset ble anskaffet av ham før de flyttet sammen. Hvilke rettigheter har Marte?  

11. Peder og Marte hadde bodd sammen i 10 år. Marte hadde i løpet av samlivet spart kr. 100 000 som hun hadde stående på høyrentekonto. Peder hadde brukt en god del penger på hobbyene sine slik at han ikke hadde mer enn kr 20 000 på sin konto. Peder tjente imidlertid atskillig mer enn Marte og betalte mer av de faste utgiftene. Peder hevdet nå at de oppsparte midlene var i sameie og at de derfor hadde like stor rett til dem. Marte var ikke enig. Er midlene sameie? Har det noe å si at Peder og Marte ikke er gift?

12. Per og Kari er gift. Per reiser til Sør-Amerika i forbindelse med jobben. Området han er, i blir utsatt for en naturkatastrofe og all kommunikasjon med omverdenen opphører for en tid. Kari får ikke sitt månedlige bidrag og har ikke nok penger til å kjøpe mat og andre livsnødvendigheter. Hun tar opp et lite lån i banken for å skaffe penger til det mest nødvendige. Hvem blir ansvarlig for lånet? I dagligvarebutikken forklarer hun situasjonen og oppnår kreditt. Hvem blir ansvarlig for å betale tilbake dette?  

Besvar de samme spørsmålene for det tilfelle at Per og Kari hadde opprettet fullstendig særeie da de giftet seg.

Besvar de samme spørsmålene for det tilfelle at Per og Kari bodde sammen uten å være gift. 

Rådighet

13. Per og Kari er gift. Per eier huset de bor i og bilen. Kari eier innboet og en hytte på fjellet som hun har arvet etter sin bestemor. Sammen eier de en hytte ved sjøen.  

Kan Kari bruke Pers eiendeler? Kan Per selge sine eiendeler uten Karis samtykke? Hvordan må et eventuelt samtykke gjøres?

Kan Per bruke Karis eiendeler? Kan Kari selge sine eiendeler uten samtykke fra Per? Hvordan må et eventuelt samtykke gjøres? 

Hva om gjenstandene var særeie? 

Hva om Per og Kari bodde sammen uten å være gift? 

Avtaler

14. Peder og Kari er gift. De har fullstendig sammenblandet økonomi. De avtaler at Kari skal eie huset, innboet og hytta. Peder skal eie bilen.  Dersom de blir separert eller skilt, skal Peder ha hytta.

Kan de gjøre det? I tilfelle hvordan?

15.  Peder og Kari er samboere. Peder har to barn fra før som han aldri har bodd sammen med. De har fullstendig sammenblandet økonomi. De avtaler at Kari skal eie huset, innbo og hytta. Peder skal eie bilen. De bestemmer at hvis de går fra hverandre skal ekteskapslovens delingsregler gjelde.

Kan de gjøre det? I tilfelle hvordan?

 

16. Peder og Kari er gift. De avtaler at Kari skal eie huset og innboet. Peder skal eie hytta og bilen. Annet av verdi har de ikke. Dersom de blir skilt eller separert skal hver beholde sitt. Dersom ekteskapet varer til en dør, skal den gjenlevende beholde alt.

Kan de avtale det? I tilfelle hvordan? Har det noe å si om de har barn, og om det er felles barn eller særkullsbarn? 

To år senere blir de separert etter at Peder har hatt en kjæreste på si. Som avtalt ble det ikke foretatt noen deling. Etter noen måneder angrer Peder bittert på sitt sidesprang og ber tynt om å få komme hjem. Kari setter nå som vilkår at hun skal ha huset, innboet, hytta og bilen som sitt særeie. Peder ser seg nødt til å godta dette. 

Er denne avtalen gyldig? Peder ønsker å gjøre om avtalen, noe Kari setter seg imot. Har Peder noen mulighet til å få avtalen omgjort?

17. Julie Juliussen på 45 og August Aukre på 48 har vært samboende i noen år og har nå tenkt å gifte seg. De kommer til deg som advokat for å sette opp ektepakt. Han eier en enebolig i Clodiusbakken av høy standard, samt en ny bil og en hytte i Malangen. Hun eier alt av innbo i huset samt et sparebeløp på kr. 100 000. Begge har voksne barn fra tidligere ekteskap. Begge er innstilt på at det skal være minst mulig endringer i formuesforholdet mellom dem dersom ekteskapet skulle ende med separasjon og skilsmisse. For det tilfelle at en av dem dør mens ekteskapet består, ønsker de å sikre den gjenlevende best mulig.

Hjelp de to med å fylle ut ektepaktskjemaet (skjema vil bli delt ut på seminaret).

 

Dag 3:

ØKONOMISKE KONSEKVENSER AV SAMLIVSBRUDD

Forloddskrav 

18. Ole Vold var i mars 2005 blitt separert fra sin hustru. Da felleseiet skulle skiftes, oppsto det tvist. Ole Vold var i 2001 blitt påkjørt av en bil og hadde fått skadd benet, slik at han en tid var arbeidsudyktig og også i fremtiden ville ha ulemper av skaden. Ved minnelig oppgjør med det forsikringsselskap som hadde dekket trafikkforsikring for bilen, fikk Vold – foruten erstatning for tapt arbeidsfortjeneste – utbetalt erstatning med kr. 340 000 for tap i fremtidig erverv. Han brukte kr. 280 000 til å kjøpe en bil, som han trengte på grunn av skaden, og satte resten inn på konto i sparebanken. Av innskuddet var kr. 20 000 gått med til vanlige husholdningsutgifter, slik at det ved separasjonene innesto kr. 40 000 pluss renter. Kari Vold krevde nå at bilen og bankboken skulle tas med i skiftet av felleseiet, hva Ole Vold motsatte seg. Han krevde på sin side forlodds utlegg for de kr. 20 000 som var medgått til husholdningen, eller iallfall for halvparten av dette beløp. Ole Vold eide for øvrig verdier for kr. 100 000 og Kari Vold hadde verdier for kr. 160 000. (Det forelå ikke skjevdelingsverdier.)

Hvordan blir oppgjøret?

 

19. Har opptjente pensjonspoeng noen relevans på skifte av felleseie?

Skjæringstidspunktet

20. Hva er skjæringstidspunktet? 

21. Peder og Marte var enig om å separeres, og 19. januar 2005 sendte de inn begjæring om separasjon til fylkesmannen. De ble separert ved fylkesmannens bevilling av 12. mars 2005. Marte hadde flyttet fra Peder 2. januar 2005. Rett etter at hun flyttet fra Peder, vant Marte en hytte i et lotteri. Trekningen fant sted 15. januar, og Marte fikk beskjed en uke senere.

Peder mente at hytten skal deles liket mellom Marte og ham ved skiftet mellom dem. Vil du gi ham medhold i dette?

Gjeldsavleggelse og likedeling

 

22. Peder og Marte som har vært gift i 20 år skal skilles. Felleseiet består av en villa som Marte eier (og hvis verdi ikke er gjenstand for skjevdeling) og skiftetakst er kr. 1 500 000. Dessuten består felleseiet av innbo som Peder og Marte har anskaffet i fellesskap og en bil som Peder har kjøpt, men som Peder har forært Marte ved ektepakt. Disse verdier er ved skiftetakst verdsatt til henholdsvis kr. 120 000 og til kr. 170 000. Gi en oppstilling av hver av ektefellenes rådighetsdel. Hvor stor blir deres boslodd ved skiftet?

23. Ved skiftet av felleseiet mellom Peder og Marte eier Peder verdier for kr. 120 000 og Marte verdier for kr. 80 000. Marte har ingen gjeld, mens Peder har studiegjeld som står til rest med kr. 75 000 samt annen gjeld på til sammen kr. 35 000.

Hva får hver av ektefellene på skiftet?

 

 

24. Som ovenfor, men Peders gjeld utgjør til sammen kr. 155.000. Hvor meget får hver av ektefellene på skiftet?

25. Lars og Cathrine er separert. Felleseiet skal skiftes. Cathrine har en bankbok på kr. 20 000 og Lars en bankbok på kr. 30 000. Dessuten har de innbo verdt kr. 15 000 som tilhører Cathrines rådighetsdel. Av gjeld har de kr. 10 000 som de er solidarisk ansvarlig for, og som de innbyrdes skal dekke med en halvpart hver. Hvordan skal gjelden behandles på skiftet?

26. Peder og Marte har felleseie, hvorav Peder eier kr. 165 000 og Marte kr. 20 000. Peder har en hytte som er hans særeie, verdt kr. 105 000. Ektefellene har en solidarisk fellesgjeld på kr. 20 000, hvorav Peder skal svare for kr. 15 000 og Marte for kr. 5 000. Gjelden ble i sin tid stiftet for kjøp av innbo som de eier sammen og som er en del av felleseiet. Peder har i tillegg en studiegjeld på kr. 25 000. Hvordan skal gjelden behandles på skiftet?

27. Under ekteskapet benytter Marte kr. 15 000 av sin rådighetsdel til vedlikehold av en hytte som hun har arvet med bestemmelse om at den skal være hennes særeie. Hun har også bygget på hytta, og benyttet kr. 35 000 av midler fra egen rådighetsdel til kjøp av materialer. Ved påbyggingen utførte ektefellen Peder, som er tømrer, alt arbeidet som ellers ville ha kostet henne kr. 25 000. Ektefellene har benyttet hytta i fellesskap i de 14 årene ekteskapet varte. På skiftet mellom ektefellene etter separasjonen og den senere skilsmissen krevde Peder vederlag for de investeringer som er gjort i Martes hytte. Marte er enig med Peder i at hytta har steget i verdi med ca. kr. 80 000 som følge av påbyggingen, men mener at Peders krav på vederlag er grunnløst idet de begge har hatt stor glede av hytta under ekteskapet. Å leie en tilsvarende hytte i samme tidsrom ville blitt svært kostbart.

Hvordan vil du løse tvisten?

 

28. Da Peder og Marte giftet seg hadde ingen av dem verdier av betydning. Ektefellene er nå separert. Peder har en malerisamling til en verdi av kr. 500 000 som er gjort til hans særeie ved ektepakt. For øvrig har partene felleseie. Peder eier en leilighet som er taksert til kr. 700 000. Peder har fått en hytte som er verdt kr. 100 000 i gave fra sin mor, mot å overta pantegjelden på kr. 60 000 som hvilte på hytta. Dessuten har Peder en livsforsikring som skal komme til utbetaling ved hans død, eller ved fylte 65 år. Forsikringen har en gjenkjøpsverdi på kr. 80 000, og hans datter Elise er oppnevnt som (ugjenkallelig) begunstiget. Peder har tre ytterligere lån: Et lån på kr. 200 000 som er brukt til kjøp av leiligheten, et lån på kr. 150 000 som er brukt til kjøp av malerier og en studiegjeld på kr. 150 000. Marte har en bankkonto på kr. 111 000 og ingen gjeld. Peder krever skjevdeling. Hvor store verdier får hver på skiftet?

Dag 4:

Skjevdeling

Muntlig presentasjon nr. 1 og 2:
29. Sammenlikn dommen i Rt. 2001 s 1434 med dommen Rt. 2002 s 1596.

Redegjør kort for hva sakene dreier seg om. Hva er de rettslige spørsmålene?

Hvorfor kommer flertallet og mindretallet til forskjellige konklusjoner i den første saken?

Hvilken rettslig vekt har henholdsvis flertallets og mindretallets begrunnelse og standpunkt? Er det samme rettslige vekt på spørsmålet om formue ”klart” kunne føres tilbake og drøftelsen om størrelsen av skjevdelingskravet?

Redegjør for hvilke alternative måter det er aktuelt å beregne skjevdelingskravet på grunnlag av. Hvilke rettskilder legger Høyesterett vekt på i begrunnelsen i den andre saken? 

Hvordan vil du si at rettstilstanden er etter denne avgjørelsen?

Presentasjon ved studentene:

· Gruppe 1: 2001-dommen ………………………2002-dommen……………………

· Gruppe 2: 2001-dommen……………………….2002-dommen……………………

· Gruppe 3: 2001-dommen……………………….2002-dommen……………………

· Gruppe 4: 2001-dommen.....................................2002-dommen................................

30.  a) Peder og Marte hadde vært gift i tre år da Peder arvet en enebolig etter sine foreldre. Ved overtagelsen var eiendommen verdt kr. 1 800 000. Han måtte ta opp et lån på kr. 1 200 000 for å betale den arv hans to søsken hadde krav på. Marte var sykelig, og Peder måtte arbeide hardt for å klare nedbetalingen av lånet. Da ektefellene ble skilt etter åtte år var lånet nedbetalt med kr. 600 000. Boligen var fortsatt verdt kr. 1 800 000. Hvor store verdier kan Peder kreve skjevdelt?

b) Hvis eiendommen på grunn av verdistigning på fast eiendom i det området boligen lå var verdt kr. 2 400 000 da ektefellene gikk fra hverandre? 

 

c) Hva hvis verdistigningen til kr. 2 400 000 skyldtes påkostninger på eiendommen?

             

d) Hva hvis verdien på fast eiendom var falt, og boligen bare var verdt kr. 1 200 000?

 

e) Hvem får boligen?

 

31. Per og Kari giftet seg i 1952. Per eide da et hus som han hadde arvet fra sine foreldre. Huset var den gang verdsatt til kr 4 000, og pantegjelden på huset var kr 1 000. 

Per og Kari ble skilt i år 2000. På skifteoppgjøret krevde Per skjevdeling. Ved samlivsbruddet var huset verdt kr 2 400 000, og var gjeldfritt. Kari mente skjevdeling ville være åpenbart urimelig. Et eventuelt skjevdelingskrav kunne dessuten ikke være større enn de verdiene Per hadde brakt inn i ekteskapets, nemlig kr 3 000. Dersom husets reelle verdi ved samlivsbruddet skulle legges til grunn, måtte det i så fall også gjøres et forholdsmessig fradrag for den opprinnelige gjelden. 

Partene var enige om at Per under ekteskapet hadde hatt betydelig høyere inntekter enn Kari, men at Kari var den som hadde tatt seg av det alt vesentlige av husarbeidet, herunder omsorgen for deres tre barn. 

Avgjør og begrunn om Per kan kreve skjevdeling, og ta stilling til hvor stort et eventuelt skjevdelingskrav skal være. 

Vederlagskrav

32. Lars og Kari skal separeres. De har felleseie, og Lars’ rådighetsdel utgjør på skjæringstidspunktet etter § 60 kr. 100 000. Karis rådighetsdel beløper seg på samme tidspunkt til kr. 40 000. Lars har ett år tidligere benyttet 50 000 av sine felleseiemidler til å betale gjelden på sin særeiehytte som var verdt kr. 200 000. Hvilke krav kan fremmes på skiftet og hvordan blir skifteoppgjøret?

33. Julie og August er gift og bor i en villa på Kvaløya. Den er det eneste de eier av verdi bortsett fra arvemidler som August har på bankbok. De har en klar avtale om at Julie står for de daglige innkjøp av klær til barna, mat og andre dagligvarer. August skal betale alle faste utgifter. Den 23. desember brenner villaen ned til grunnen. 

Det viser seg at August ikke har betalt forsikringen på huset, og at det derved er uforsikret. Julie vil skilles. Hun krever at August erstatter henne det økonomiske tapet brannen påført henne. 

34. Julie og August er gift og bor i en villa på Kvaløya. Villaen er Augusts særeie. Han har arvet det fra sine besteforeldre og han bodde der i mange år før han giftet seg med Julie. Den er det eneste de eier av verdi. De har vært enige om at Julie skal være hjemme og ta seg av barna noen år nå mens de er små. 

Nå vil Julie skilles. August sier at hun ikke har krav på verken boligen eller verdien av den. Julie mener at hun må ha krav på noe. 

Retten til å få utlagt de enkelte eiendeler

35. Hva er vilkårene for at en ektefelle etter separasjon og skilsmisse kan kreve å overta bolig som eies av den andre ektefellen? 

Har det noen betydning for retten til overtakelse at huset er skjevdelingsmidler for      eierektefellen?

Har det noen betydning for retten til overtakelse at huset er i sameie mellom ektefellene?

Har det noen betydning at huset er den andres særeie?

Har samboer noen mulighet til å kreve å få overført til seg en bolig som tilhører partneren? 

Avtaler om deling

36. Julie og August giftet seg svært unge. De har to barn som nå er 5 og 7 år gamle. August har funnet seg en annen kjæreste som han har flyttet inn til. Han har dårlig samvittighet. Etter at de har vært til ekteskapsmegling i desember 1991, blir de enige om at Julie skal beholde huset som nesten er gjeldfritt, og det meste av innboet og bilen uten å betale noe til ham. De skriver det opp og undertegner. Et halvt år etter blir de separert. To år etter det venter August og den nye kjæresten barn. De trenger penger til å skaffe en skikkelig bolig. August angrer på at han lot Julie overta alt.

    
Han oppsøker deg som advokat for å høre om han kan ha krav på noe.

Dag 5: 

Oppgjør etter ugift samliv

37.  Peder og Marte hadde vært samboende i 10 år da de bestemte seg for å flytte fra hverandre. De hadde ingen barn. Det oppsto i den forbindelsen uenighet om en hytte som Marte hadde arvet fra sin onkel fem år tidligere. Peder hadde malt hytten og delvis pusset den opp innvendig. Marte hadde imidlertid betalt materialene og øvrige utgifter til oppussingen. Ellers hadde Marte og Peder fullstendig sammenblandet økonomi. Marte og Peder hadde tilbrakt mye tid sammen på hytta og Peder ville ikke uten videre gi slipp på den. Peder hevdet at han var sameier i hytta noe Marte benektet. Peder mente at han i hvert fall hadde krav på vederlag.

 

38. Kari og Peder flyttet sammen i 1995 i Karis hybelleilighet i Kroken. I 1997 da de ventet barn, kjøpte de en del av et rekkehus på øya for kr. 1 600 000. Det ble finansiert ved lån på kr. 1 400 000 som ble tatt opp i Peders navn. Av de resterende kr. 200 000 var kr. 160 000 Peders sparepenger og kr. 40 000 penger som Kari fikk for leiligheten sin. Peder betalte renter og avdrag på lånene. Huset ble tinglyst med Peder som eier. Kari brukte de pengene hun tjente på sitt deltidsarbeid på mat til familien og klær til seg og barnet.

I 2001 oppsto det alvorlige uoverensstemmelser mellom dem. Kari tok med seg barnet og flyttet hjem til sine foreldre i Nordreisa. De skrev en overenskomst hvor det bl.a. framgikk at Peder skulle overta huset. Ettersom boligmarkedet hadde rast sammen, krevde ikke Kari noen penger i denne forbindelse.

 

Peder var nokså nedfor etter atskillelsen. Han trengte miljøforandring, Etter noen måneder fikk han en jobb han hadde lyst på i Sortland kommune. Han averterte huset til salgs til høystbydende. Det var noen få interesserte. Det høyeste budet han fikk var på kr. 1 300.000. Han oppdaget da til sin forskrekkelse at han måtte fortsette å betale på den delen av lånet som ikke ble dekket av kjøpesummen. Han tok da kontakt med Kari og forlangte at de måtte dele denne gjelden. Kari protesterte og hevdet at ettersom Peder var eier av huset, var han også ansvarlig for gjelden. Dersom han ikke var blitt eier allerede under samlivet, var han blitt det ved overenskomsten. Peder mente at overenskomsten måtte kunne settes til side.

 

Bruksrett til bolig

39. Julie og August er skilt. De har ingen barn. De har skrevet under på skifteoppgjøret. Der går det fram at de har delt innbo og løsøre likt. Videre har de bestemt at August skal overta boligen, og at Julie skal ha utbetalt kr. 150 000 for den. Pga. dårlig helse har Julie fått bruksrett til boligen mot å betale en leie på kr 2 000 pr måned. Hun krever nå å få utbetalt de kr. 150 000. August syns det er merkelig at han må betale Julie for et hus som han ikke har rett til å bruke. 

Etter noen år sprang taket lekk, og det var problemer med å få samlet opp alt regnvannet på loftet. Julie krevde at August skulle legge om taket. August mente at det måtte bli Julie sin sak. Han begynte å bli lei av hele huset, og fortalte Julie at hun måtte flytte fordi han skulle selge det. Hun mente at han ikke hadde rett til å selge det så lenge hun hadde bruksrett.

 

Etter en stund sluttet August å betale renter og avdrag på husbanklånet. Husbanken satte huset på tvangsauksjon. En byder fikk tilslaget og krevde at Julie skulle ut av huset, noe Julie satte seg imot.

 

Drøft og avgjør uoverensstemmelsene.

 

 

40. Peder og Kari skal skilles. Huset de bor i er Peders barndomshjem som han har overtatt under ekteskapet for en symbolsk sum fra sine foreldre. De har to barn på hhv. 5 og 7 år. De er enige om at Kari skal ha omsorgen for barna.

Peder ønsker å overta huset. Kari mener at hun må ha huset av hensyn til barna. Men hun har ikke råd til å betale særlig mye mer enn halvparten av taksten for det.

 

Kari oppsøker deg for å bli orientert om sine rettigheter.

 

Bidrag

41. Muntlig presentasjon nr. 3 og 4 – prosedyreøvelse:

· Gruppe 1: Julie……………………..…August…………………………

· Gruppe 2: Julie………………………..August…………………………

· Gruppe 3: Julie………………………..August…………………………

· Gruppe 4: Julie………………………..August…………………………

Julie og August hadde vært gift i 25 år da de ble separert i medhold av E § 20. De har fire barn som nå er voksne og klarer seg selv. De har bodd i en liten by i Nord-Norge. Julie arbeidet på fabrikk før hun giftet seg. Etter det har hun vært husmor. Av utdannelse har hun bare folkeskolen. 
For fem år siden søkte Julie om uførepensjon fordi hun har smerter i armer og rygg og er en del plaget av hodepine, og derfor må ha en del hjelp i huset til det tyngste husarbeidet. Hun fikk avslag på søknaden. Legen hadde riktignok skrevet i attesten at hun på grunn av helsa ikke hadde muligheter til å ta mer enn halv stilling i lønnet arbeide. August hadde heller ikke mer enn folkeskolen da de giftet seg. Men han har vært flittig og skaffet seg utdannelse etter hvert. Nå er han ingeniør og ansatt i kommunen. Han tjener kr. 400 000,- i året.
Etter separasjonen har Julie reist til sin søster i Trøndelag og deltatt på et arbeidsmarkedskurs. Hun har også søkt på noen jobber, men fått avslag. Hun har blitt kjent med en mann og vedgår at hun har overnattet der, men bare av rent praktiske årsaker.
August bor i partenes tidligere bolig. Det er et lite hus som er belånt opp til verdien. Han har kjøpt seg en dyr lystbåt og tatt opp et lån på kr 200 000,- for å finansiere kjøpet.
Julie reiser krav om underholdsbidrag mot August. August bestrider kravet idet han hevder at Julie må kunne klare seg selv. Hun kan f.eks. sikkert få seg arbeide om hun reiser til Oslo. Han mener dessuten at hun må ha krav på uførepensjon og i alle fall på sosialhjelp. Dessuten synes han ikke at det er hans jobb å fø på henne ettersom hun har fått seg kjæreste. Han mener også at Julie er arbeidsløs og at hennes vanskelige situasjon ikke har noe med ekteskapet å gjøre. Han hevder dessuten at han har så store utgifter at det ikke er mulig å betale bidrag. Han hevder til slutt at hun ikke bør ha noe ettersom det var hun som reiste.
Julie mener at hun må ha rett på bidrag. Det er uholdbart for henne i lengden å bo hos søsteren. Hun kan ikke skjønne at hun nå kan få uførepensjon ettersom hun ikke har blitt noe dårligere de senere årene. Og den sosialhjelpen hun måtte få kan det ikke tas hensyn til. Hun synes at det er rimelig at han betaler henne litt etter alle disse årene. Når det gjelder hennes mannlige bekjentskap, hevder hun at det ikke er forbudt å snakke med menn.
 
Hold prosedyreinnlegg og legg ned påstand som prosessfullmektig for henholdsvis Julie og August 
42. Julie og August flytter sammen. Etter tre år blir sønnen Gorm født. Julie reduserer sin yrkesaktivitet til deltid og de blir enige om at August skal betale henne et månedlig beløp. De inngår dessuten en skriftlig avtale om at når det gjelder deres økonomiske forhold, skal ekteskapslovens regler gjelde tilsvarende. 

Etter åtte år flytter de fra hverandre. Foruten hus og bil som de er enige om at er sameie, eier August et bankinnskudd på kr. 100 000,-. Julie krever halvparten av dette samt forsørgelse for seg selv så lenge hun har redusert jobb pga omsorgen for Gorm.   

